સેલ્ફી... પોતાના જ કેમેરા કે ફોનથી જાતે પાડેલો ફોટો એટલે સેલ્ફી... આજે સેલ્ફીનો માહોલ એટલો જામ્યો છે કે અવકાશયાત્રીઓથી લઈને ઓબામા, નરેન્દ્ર મોદી સુધી સૌ કોઈ સેલ્ફી... સેલ્ફી કરી રહ્યા છે. સેલ્ફી પાડી રહ્યા છે. વર્ષ ૨૦૧૨માં સેલ્ફી શબ્દ એટલો બધો પ્રચલિત થયો કે એ જ વર્ષે ટાઇમ મેગેઝિને સેલ્ફી શબ્દને ટોપ ટેન પ્રચલિત શબ્દોની યાદીમાં સ્થાન આપ્યું. એ પછી વર્ષ ૨૦૧૩માં ઓક્સફર્ડ ડિક્શનરીમાં પણ સેલ્ફી શબ્દ ઉમેર્યો. આજે સેલ્ફીનું એટલું વાવાઝોડું ફૂંકાયું છે કે સ્માર્ટ ફોનમાં જો ફ્રન્ટ કેમેરા ન હોય તો યુવાનો તેને ખરીદતા નથી.